[Foto’s] Duisende EFF-lede ruk op na JSEDie EFF ruk op na die JSE en stap deur die strate van Johannesburg op 27 Oktober 2015 Foto: @EconFreedomZA, Twitter Julius Malema, leier van die Ekonomiese Vryheidsvegters, het Dinsdag tydens ŉ opmars na die Johannesburgse aandelebeurs gesê die JSE is “vol rassiste wat nie naby swartmense wil wees nie”. “Waarom sal ons hier aansoek doen as ons uitgesluit gaan word,” het Malema aan die duisende EFF-lede gesê wat die hele dag lank deur die strate van Sandton gestap het teen wat hulle “wit kapitaal” noem. Onder leiding van Malema het minstens 40 000 EFF-lede eers by die Suid-Afrikaanse Reserwebank en die Kamer van Mynwese aangedoen voordat hulle by die JSE geëindig het. Malema het gesê die Reserwebank en Kamer van Mynwese het die EFF verwelkom, maar nie die JSE nie. “Julle kan ons nie soos vreemdelinge in ons eie land behandel nie,” het hy gesê. “Ons is mense en ons moet met respek hanteer word.” Floyd Shivambu, adjunkpresident van die EFF, het die eise voorgehou wat hulle aan die JSE oorhandig het. Die EFF eis onder andere dat alle maatskappye noemenswaardige aandele aan hul werknemers moet gee, dat alle JSE-maatskappye ŉ minimumloon van R4 500 moet instel, alle mynwerkers moet minstens R12 500 ontvang en R5 000 minimumloon vir plaasarbeiders en diegene in die handelsbedryf. Die EFF eis ook ŉ totale verbod op arbeidsmakelaars en het gesê handelshuise moet 70% van sy produkte by plaaslike ondernemings aankoop. Shivambu het gesê hulle wil binne 30 dae ŉ reaksie hê. “As ons nie ŉ reaksie kry nie, sal ons die maatskappye wat op die JSE gelys is, sluit, en geen hoeveelheid sekuriteit sal ons terughou nie,” het hy gewaarsku. ŉ Beampte van die JSE het aan die skare gesê hulle sal die memorandum oorweeg en met die leierskap van die EFF bespreek. Die skare het ongeveer 20 km ver deur die strate van Johannesburg beweeg. Daar was ŉ oomblik van paniek toe ŉ aantal EFF-lede deur ŉ hek van die JSE gebars het, maar ŉ groot polisieteenwoordigheid het vinnig die orde herstel. Die EFF-ondersteuners het deur ŉ veiligheidsgrens gebreek, ŉ tydelike heining afgeskop en voor die hoofingang van die JSE kamp opgeslaan. Shivambu het, kort voordat hulle by die JSE opgedaag het, aangekondig dat hulle verby die Amerikaanse ambassade stap en dat die Amerikaanse regering die “vyand” van die struggle is. “Amerika is nie ons vriend nie. Amerika is die vriend van die huidige ANC-regering,” het hy gesê. Volgens Shivambu moet die JSE op hul eise ag slaan, aangesien Amerikaanse maatskappye Suid-Afrikaners al vir jare lank uitbuit. “Amerikaners boelie ons regering sodat tariewe verlaag moet word en hulle hul produkte aan ons kan afsmeer.” Malema het vroeër die Kamer van Mynwese veroordeel en gesê hulle behoort hulleself te skaam oor die mynsterftes wat plaasgevind het terwyl hulle hul amp beklee. Hy het die Suid-Afrikaanse mynbedryf daarvan beskuldig dat hulle werkers steeds uitbuit en doodmaak. Hy het die Reserwebank gemaan om met die land se banke te praat oor die kwessie van hoë bankkoste en gesê persone wat kontant by Pick n Pay trek, betaal nie bankkoste nie, maar banke hef fooie op dieselfde transaksie.